
                               כל דפריש וקבוע.

הנושא סבוך וארוך, כתבתי עליו בחלקו בספרי הגדת הרמב"ם, על נושא "תשע ציבורין", ואין אפשרות להאריך על כל הסוגיה. עכ"פ לגבי ט' חנויות וכל דפריש. 

תלמוד בבלי מסכת חולין דף יא עמוד א 
מנא הא מילתא דאמור רבנן זיל בתר רובא מנלן דכתיב: אחרי רבים להטות רובא דאיתא קמן, כגון ט' חנויות וסנהדרין 

"תשע חנויות, כולן מוכרין בשר שחוטה ואחת מוכרת בשר נבלה, ולקח מאחת מהן ואינו יודע מאיזה מהן לקח ספיקו אסור. ובנמצא הלך אחר הרוב" 

  היכן אתה רואה במשנה תשע חנויות כל דפריש מרובא פריש?

וברמב"ם :
רמב"ם הלכות שאר אבות הטומאה פרק י"ז הלכה ח'
עיר שיש בה נבלות ושחוטות, בשר הנמצא בה הולכים אחר הרוב, 

וכן לגבי תינוק:

רמב"ם הלכות איסורי ביאה פרק ט"ו הלכה כה 
האסופי שנמצא בעיר שיש בה עכו"ם בין שהיה רוב עכו"ם או רוב ישראל ה"ז ספק עכו"ם לענין יחוסין קידש אשה צריכה גט מספק
 
רמב"ם הלכות איסורי ביאה פרק ט"ו הלכה כו 
היה רוב העיר עכו"ם מותר להאכילו נבילות היה רובן ישראל מחזירין לו אבידתו כישראל  מחצה על מחצה מצוה להחיותו כישראל ומפקחין עליו את הגל בשבת והרי הוא לענין נזקין ככל ספק ממון המוציא מחבירו עליו הראיה. 

אין כאן אפשרויות פרישה. זה הכל מדין הלוך אחר הרוב, שזה דין הנהגה, בין ברובא דליתא קמן, רוב נשים מתעברות ויולדות, שההשלכה על היבמה, ולא מעניין אותנו היולדת והתינוק.  בין ברובא דאיתא קמן, כמו סנהדרין, - כאשר איננו רוצים לקבוע זיהוי פרט, אלא הנהגה חיצונית. או עיר שרובה ישראל ונמצא תינוק, דהיינו אין אנו יודעים אם הוא יהודי או גוי, אלא עלינו להתנהג איתו ברוב ישראל, כיהודי. כמו רוב בעילות אחר הבעל, כמו רוב נשים מתעברות ויולדות, וזה כמו כל החזקות, ולכן כאשר צריך ידיעה פוזיטיבית להשיאו לישראל, אין לנו אפשרות ללכת אחר רוב.

  ועכשיו לכל דפריש. הרמב"ם כותב על בשר הנמצא  בעיר שיש בה תשע חנויות המוכרות בשר שחוטה ואחת נבילה אם לקח מאחת מהן הרי זה קבוע. ואם פרשה אחת ונמצאה בעיר אומרים כל דפריש

רמב"ם הלכות מאכלות אסורות פרק ח הלכה יא 
עשר חנויות תשע מוכרות בשר שחוטה ואחת מוכרת נבלות ולקח בשר מאחת מהן ואינו יודע מאיזה מהן לקח הרי זה אסור שכל קבוע כמחצה על מחצה דמי, אבל בשר הנמצא מושלך בשוק הלך אחר הרוב דכל דפריש מרובא פריש, אם היו רוב המוכרים עכו"ם אסור, ואם היו רוב המוכרים ישראל מותר. 

אולם לגבי פיקוח הגל פתאום נעלם כל דפריש מרובא פריש?, 

רמב"ם הלכות שבת פרק ב הלכה כ 
היתה חצר שיש בה גוים וישראלים אפילו ישראל אחד ואלף גוים ונפלה עליהם מפולת מפקחין על הכל מפני ישראל, פירש אחד מהם לחצר אחרת ונפלה עליו אותה חצר מפקחים עליו שמא זה שפירש היה ישראל והנשארים גוים. 

  וצריך לומר, כאשר יש קבוצה מוגדרת, ויש שם לפחות אחד או יותר מכל סוג, יהודי וגוי, חנות טריפה וחנות כשרה. הרי כל פרט דינו כספק השקול מדיני ספיקות, ולא מדיני רוב. והתורה גילתה שספק כזה אסור. 

  ולכן אם יש קבוצה ואחד פירש לחצר אחרת, עדין הוא באותו ספק השקול כי הוא חלק מהקבוצה. וכן כל חנות בספק השקול שהבשר שם אסור. ואם לקח מהחנות, הרי זה כמו שפירש אחד מהקבוצה של החצר שהיו בה גוים ויהודים, והבשר הזה בספק השקול שמדיני ספיקות אסור באכילה וחייב עליו אשם תלוי. 

  בשר הנמצא בעיר, הרי הוא מותר באכילה כמו כל ספיקא דאורייתא לקולא, וכל בשר שאין עליו ידיעה ודאית שאסור הרי הוא מותר באכילה מדאורייתא. אולם כאן יש בעיה, שהרי הבשר היה אסור באכילה לפני שנשחט, ואל תתירנו מספק ללא ידיעה שנשחט כדין, ועל זה יש כאשר מצא גדיין שחוטים בין טבריה לציפורי והתירו לו כי רוב טבחי ישראל, ושחט והלך ולא ידוע אם בדק הסימנים, מותר כי רוב מצויין אצל שחיטה מומחין הן, כך בשר הנמצא בעיר צריך רוב מוכרים ישראל, להתיר הבשר, ועל זה הכוונה כל דפריש מרובא פריש, שזה ההבנה וההסבר ההגיוני בכל הלוך אחר הרוב. 
